## Odluka Ustavnog suda Republike Hrvatske broj: U-IIIA-2033/2004 od 28. listopada 2004.

### NN 162/2004 (22.11.2004.), Odluka Ustavnog suda Republike Hrvatske broj: U-IIIA-2033/2004 od 28. listopada 2004.

# USTAVNI SUD REPUBLIKE HRVATSKE

2842

Ustavni
sud Republike Hrvatske, u Prvom vijeću za odluči­vanje o ustavnim tužbama, u
sastavu sudac Željko Potočnjak, predsjednik Vijeća, te suci Ivan Matija, Agata
Račan, Smiljko Sokol, Nevenka Šernhorst i Milan Vuković, članovi Vijeća, u
postupku pokrenutom ustavnom tužbom R. I. iz H. K., zastupanog po punomoćnici
B. J. V., odvjetnici u Z., na sjednici održanoj 28. listopada 2004. godine,
jednoglasno je donio

## ODLUKU

I.
Ustavna tužba se odbija.

II. Ova
odluka objavit će se u »Narodnim novinama«.

```
Obrazloženje
```

1.
Podnositelj ustavne tužbe, temeljem članka 63. Ustavnog zakona o Ustavnom sudu
Republike Hrvatske (»Narodne novine«, broj 49/02. – pročišćeni tekst, u
daljnjem tekstu: Ustavni zakon), podnio je 2. lipnja 2004. godine ustavnu tužbu
radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2. Dana
8. svibnja 2002. godine podnositelj je podnio tužbu Općinskom sudu u Sisku radi
poništenja rješenja o prestanku rad­nog odnosa, protiv Ministarstva unutarnjih
poslova, Policijska up­rava Sisak.

Ročišta
su održana 9. listopada 2002., 12. ožujka 2003., te 21. siječnja 2004. godine.

Podneskom
od 4. veljače 2004. godine podnositelj je dostavio podatak o imenu liječnika
primarne zdravstvene zaštite kod kojeg se liječio, a tuženik je dostavio dokaz
o evidentiranom vremenu privremene nezaposlenosti i donošenja rješenja o
prekidu radnog odnosa.

Dopisom od 9. ožujka 2004. godine sud je zatražio od
D. z. S. presliku zdravstvenog kartona za podnositelja, što je dostav­ljeno 16.
ožujka 2004. godine.

Ročišta su održana 24. svibnja i 9. rujna 2004.
godine.

Iduće
ročište određeno je za dan 15. studenoga 2004. godine.

PRAVO
VAŽNO ZA USTAVNOSUDSKI POSTUPAK

3.
Odredbom članka 29. stavka 1. Ustava Republike Hrvat­ske propisano je:

Članak
29.

Svatko
ima pravo da zakonom ustanovljeni neovisni i nepristrani sud (...) u razumnom
roku odluči o njegovim pravima i obvezama (...).

Odredbom
članka 63. Ustavnog zakona propisano je:

Članak
63.

(1)
Ustavni sud će pokrenuti postupak po ustavnoj tužbi i prije no što je iscrpljen
pravni put, u slučaju kad o pravima i obvezama stranke (...) nije u razumnom
roku odlučio sud (...).

(2) U odluci kojom usvaja ustavnu tužbu zbog
nedonošenja akta u razumnom roku iz stavka 1. ovoga članka, Ustavni sud će
nadležnom sudu odrediti rok za donošenje akta kojim će taj sud meritorno
odlučiti o pravima i obvezama (...) podnositelja. Rok za donošenje akta počinje
teći idućeg dana od dana objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku. Naknada se isplaćuje iz državnog proračuna u roku
od tri mjeseca od dana podnošenja zahtjeva stranke za njezinu isplatu.

*Ustavna tužba nije osnovana.*

4. Svoju odluku Ustavni sud obrazlaže sljedećim
utvrđe­njima:

4.1.
DULJINA SUDSKOG POSTUPKA

Prvostupanjski
parnični postupak započeo je 8. svibnja 2002. godine tužbom podnositelja
Općinskom sudu u Sisku radi poništenja rješenja o prestanku radnog odnosa.

Ustavna
tužba podnijeta je dana 2. lipnja 2004. godine, a do toga dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno dvije (2) godine i dvadest i četiri (24) dana.

4.2.
POSTUPANJE NADLEŽNOG SUDA

Postupak
se vodi pred Općinskim sudom u Sisku koji je održao pet ročišta. Razdoblja
neaktivnosti nije bilo.

4.3.
PONAŠANJE PODNOSITELJA USTAVNE TUŽBE (TUŽITELJA U PARNIČNOM POSTUPKU)

Podnositelj
ustavne tužbe kao tužitelj u parničnom postupku nije pridonio duljini postupka.

4.4.
SLOŽENOST SUDSKOG PREDMETA

Ustavni
sud utvrđuje da je riječ o složenom predmetu u kojem je potrebno utvrditi da li
je podnositelju radni odnos prestao iz opravdanih razloga i u zakonito
provedenom postupku.

OCJENA
USTAVNOG SUDA

5. Ustavni
sud utvrđuje da se predmet vodi pred sudom prvog stupnja u trajanju od oko
dvije godine. U tom razdoblju sud je održao pet ročišta. Razdoblja neaktivnosti
nije bilo. Imajući u vidu cjelokupno trajanje postupka kao i vrlo učinkovito
postupanje suda, te okolnost da je riječ o složenom postupku, Ustavni sud
nalazi da Općinski sud u Sisku do sada još nije prekoračio razumni rok.
Slijedom iznijetog Ustavni sud nalazi da podnositelju nije povrijeđeno pravo na
suđenje u razumnom roku.

Stoga je u smislu odredaba članaka 73. i 75. Ustavnog
zakona, donijeta odluka kao u izreci.

6. Odluka o objavi temelji se na odredbi članka 29.
Ustavnog zakona.

Broj: U-IIIA-2033/2004
Zagreb, 28. listopada 2004.

USTAVNI SUD REPUBLIKE HRVATSKE

Predsjednik Vijeća
**dr. sc.** **Željko Potočnjak,** v. r.

Odluka, NN 162/2004-2842